Tutoropettajatoiminta käyntiin kunnissa

Miten tutoropettajuus järjestetään kunnissa? Useissa kunnissa on erilaisia malleja kehitetty ja kokeiltu jo muutamia vuosia, toisissa ollaan vasta ensi askelissa.

Tähän muistioon olen yhdessä tutortyötä tehneiden opettajien kanssa koonnut hyviä käytänteitä ympäri Suomea auttamaan kaikkia opetuksen järjestäjiä hankkeen järjestämisessä. Yhtä ainoaa oikeaa tapaa ei ole, mutta monin paikoin on kokeilemalla päädytty suurin piirtein samanlaisiin malleihin ja löydetty yhteisiä kompastuskiviä matkalla. Tätäkään ohjeistusta seuraamalla tuskin vältytään harhateiltä, mutta kaikkien kokemusten jakaminen myös toisille on tärkeää.

Ajatuksiasi voit jakaa vaikka liittymällä keskusteluun Facebook-ryhmässä ”Tutorverkosto”. Tätä muistiota voitte vapaasti muokata kuntanne oman toimintakulttuurin vahvistamiseksi.

Helsingissä 23.tammikuuta 2017

Leena Pöntynen

Erityisasiantuntija

Kärkihankkeen tavoitteena on, että jokaisessa peruskoulussa on tutoropettaja, joka

* edistää opetussuunnitelman toteutumista kouluissa,
* tukee opettajia uuden pedagogiikan käyttöön ottamisessa,
* järjestää ohjausta tieto- ja viestintäteknologian käytössä erilaisissa pedagogisissa tilanteissa,
* mentoroi ja valmentaa,
* kannustaa innovaatioihin ja kokeiluihin sekä
* lisää vuorovaikutustaitoja ja verkostoitumista.

(Aulis Pitkälä 2016.)

**TUTOROPETTAJIEN TOIMENKUVA**

Tutoropettajat tukevat rehtoria ja johtotiimiä pedagogiikan johtamisessa

* Tutoropettajat tarjoavat koulujen johtotiimeille on konsultatiivisesti toimivan asiantuntijaverkoston pedagogiikan johtamisen välineeksi.
* OPEKA, ROPEKA ja OPPIKA -tutkimustuloksia kannattaa hyödyntää sekä nykytilan tunnistamisessa että tulevan toiminnan suunnittelussa ja sen arvioinnissa.
* Tutoropettajat tukevat koulun kehittymistä oppivana yhteisönä.
* Tutoropettajat luovat oppimista tukevia verkostoja koulun sisällä ja koulujen välillä.
* Toiminnassa voidaan hyödyntää esimerkiksi Perusopetuksen laatukriteereistä tuttua Demingin kehää.

Kouluttavat ja tiedottavat

* Tutoropettajien verkosto välittää kaksisuuntaisesti tietoa kentän ja hallinnon välillä sekä lisää tietoa ja osaamista kouluyhteisössä. Esim. tietoiskut yt-ajalla, paikallisia koulutuksia

Ovat uusimman tiedon tulkkeja

* Tutoropettajien tulee perehtyä ajankohtaisiin opetusmenetelmiin ja -välineisiin.
* Tutoropettajille järjestetään koulutusta kunnan sisällä, alueellisesti ja valtakunnallisesti.

Ohjaavat, tukevat ja mentoroivat

* Henkilöstöllä on käytössään asiantunteva, rohkaiseva ja innostava kollega, joka ohjaa ja tukee pedagogisessa kehittämisessä, projektien suunnittelussa sekä monialaisten oppimiskokonaisuuksien suunnittelussa.
* Tutoropettajat tukevat opettajia toteuttamaan uutta opetussuunnitelmaa ja digitaalisuutta hyödyntävää opetusta oppitunneilla.
* Tutoropettajat rohkaisevat ja kannustavat opettajia kokeilemaan ja kehittämään uuden opetussuunnitelman mukaisia toimintatapoja.
* Tutoropettajat toimivat digitaalisten oppimisympäristöjen ja välineiden pedagogisina asiantuntijoina.
* Tutoropettajat rohkaisevat ja innostavat opettajia kokeilemaan ja kehittämään uuden opetussuunnitelman mukaisia toimintatapoja.

**HYVIÄ KÄYTÄNTEITÄ TOIMINNAN JÄRJESTÄMISESTÄ**

**Rakenne**

* ~~Tutoropettaja siirtyy kokonaan tutortehtävään määräajaksi, joko lukukaudeksi/-vuodeksi tai lyhyemmäksi jaksoksi. Opettajan omille opetusryhmille palkataan sijainen.~~

Päivitys 1.3.2017

Opettaja ei voi siirtyä tutoropettajan tehtävään kokopäiväisesti tämän hankkeen ja siihen liittyvän virkaehtosopimuksen mukaisesti. Tutoropettajan virka- ja työehtosopimuksessa (linkki muistion lopussa) kerrotaan, miten tutortyötä voidaan kunnissa tehdä. Tässä mainittu tilanne liittyy ennen hanketta tehtyihin samanaikaisopettajan tehtäviin, jossa opettaja on palkattu samanaikaisopettajaksi lukuvuodeksi toimintakärkenään tieto- ja viestintätekniikan opetuskäyttö. Heitä on monissa kunnissa kutsuttu tutoreiksi, mutta kyse on ollut samanaikaisopetukseen palkatuista opettajista. Tutoropettaja -nimike rajattiin myöhemmin käytettäväksi tässä hankkeessa tarkoitettua tutortyötä. LP

* + Mahdollistaa keskittymisen tutortehtävään kokonaisvaltaisesti. Malli on kiertämisestä johtuen todettu pitkällä aikavälillä kuormittavaksi. Vuoden / kahden täyspäiväinen tutoropettajuus sen sijaan on koettu ammatilliseksi kehittymisen mahdollisuudeksi.
* Tutoropettaja opettaa omaa ryhmäänsä ja yhtenä päivänä viikossa hänet on vapautettu opetuksesta tutortehtäväänsä. Päivän pituudeksi on useissa kaupungeissa laskettu 5vvt.
	+ Tuntuma opetustyöhön säilyy ja ajatuksia voi testata omilla opetusryhmillä.
	+ Omat opetusryhmät eivät kärsi opettajansa poissaolosta liikaa.
	+ Opettajan omat oppitunnit ao. päivänä voidaan järjestää koulun sisäisesti tai kunnan sisällä tutoropettajan yhteisenä sijaisena.

**Esimiestyö**

* Tutoropettajalla on lähiesimiehenä oman koulunsa rehtori, jonka kanssa hoidetaan työtehtävään liittyvät tavanomaiset järjestelyt, mm. virkavapaudet, kehityskeskustelut, työn suunnittelu, yt-aika jne.
* Tutortehtävää varten kunnassa / seutukunnassa on sisältöesimies, joka ohjaa tutoropettajuuden suuntaa suuremmassa mittakaavassa.
	+ Sisältöesimiehen on syytä asettaa tutoropettajiensa kanssa toiminalle selkeä visio ja askelmerkit siihen suuntaamisessa. Nämä visiot on hyvä viedä myös keskusteluun poliittisten päättäjien kanssa, sillä kehittämisen tueksi tarvitaan resursointia myös laitekantaan, langattomiin verkkoihin sekä osaamisen kehittämiseen.
* Esimiehen tehtävä on tukea, vaatia ja varmistaa, että tutoropettajan jakamat TVT-työtavat olisivat osa koulun arkea jatkossakin.
* Tutortyöskentelyn suunnittelusta, toteutuksesta ja arvioinnista on syytä käydä jatkuvaa vuoropuhelua esimiehen/esimiehien kanssa. Työ vaatii paljon luottamusta, mutta koska työ on mitä enimmässä määrin persoonalla tehtävää työtä, on pelinsäännöt hyvä tehdä läpinäkyviksi.

**Tutortyön tukeminen**

Tutoropettaja tekee toiminnassaan interventioita toisen opettajuuteen. Hän ei ole tutoroitavan esimies, mutta ei myöskään samanvertainen samanaikaisopettaja tai kollegakaan. Tutoropettajalle tulee varata mahdollisuuksia keskustella työstään ja havainnoistaan toisten opettajien työskentelystä. Sen keskustelun paikka ei ole opettajanhuone tai taukotila. Luottamuksellinen (ryhmä)**työnohjaus tai säännöllinen tutorien tapaaminen** puoltaa paikkaansa tutoropettajan jaksamisen ja kehittymisen varmistamiseksi.

**Talous / Hankkeen johtaminen**

* Tutoropettajien rahoitukseen (eli saatu rahoitus+omavastuu) kannattaa perustaa kunnan järjestelmään oma kustannuspaikka, josta menevät kaikki hankkeen kulut. Hyväksyjänä toimii esim. talouspäällikkö. Talouden jyvittäminen useiden koulujen rehtoreille on osoittautunut hankalaksi. Tämä ratkaisu helpottaa mm. seurantaa ja raportointia.
* Seurannalle on hyvä kalenteroida eteenpäin myös budjettikokouksia (esim. 4 / vuosi), jolloin hankerahoitus tulee käytettyä sille osoitetulla hankekaudella.

**Kouluttaminen**

* Opettajien kouluttaminen
	+ Samanaikaisopetus: Tutoropettaja voi tulla opettajan tueksi opettajan itse määrittelemiin projekteihin tai kehittää esimerkiksi opetuskokonaisuuksia, joita opettaja voi valita oppilaidensa kanssa tehtäväksi. Näin opettaja pääsee turvallisesti kokeilemaan uusia asioita omien oppilaidensa kanssa omassa ympäristössään, mutta luottaa tutoropettajan osaamiseen TVT-asioissa.
	+ Välituntiklinikoilla voi nostaa yksittäisiä teemoja harjoitteluun tehokkaasti ja nopeasti.
	+ YT-ajalla järjestettäviin koulutuksiin voidaan kunnan tai koulun tasolla luoda jatkumoita, joilla tuetaan oman yhteisön osaamisvajeiden paikkaamista. On hyvä huomioida myös KIKY-ajan tuomat mahdollisuudet koulutustilaisuuksien järjestämiseen.
	+ VESO-koulutuksiin voidaan tuoda tutoropettajien hyväksi havaitsemia käytänteitä yhteisesti jaettavaksi.
	+ Kunnan ja oman koulunkin sisällä kannattaa hyödyntää verkkokursseja ja -materiaalipankkeja. Tutoropettajat voivat olla tässä vinkkaajina tai sisällöntuottajina.
* Tutoropettajien kouluttautuminen
	+ Ammatillisen osaamisen kehittäminen
		- Laajemmat tutoropettajuuteen liittyvät koulutukset, esim. ERKO
		- Pistemäisemmät koulutukset kunnan sisällä ja seudullisesti
		- Valtakunnalliset ja kansainväliset seminaarit o
	+ Kokemusten ja ideoiden jakaminen
		- Oman kunnan yhteiset tapaamiset ja kokemusten vaihto
		- Ryhmäkehityskeskustelut oman kunnan sisällä
		- Verkostotapaamiset toisten kuntien tutoropettajien välillä

Muistakaa antaa palautetta koulutusten järjestäjille rehellisesti ja suoraan. Näin saamme kehitettyä ammatillisen osaamisemme kehittymistä tukevaa koulutustamme.

**TÄRPPILISTA TUTOROPETTAJALLE**

* Varaa säännöllinen lyhyt keskusteluaika rehtorin kanssa joka toinen kuukausi, jossa käydään läpi koulun kehittymistä yhdessä.
* Aikataulua ei kannata löydä liian tiukasti lukkoon ilman, että väliin jätetään varapäiviä. Tällöin opettajien tai tutoropettajien sairastelu, koulujen tapahtumat tai yllättävät asiat eivät sotke suunniteltua aikataulua liian pitkään.
* Muista, että tutoropettaja oppii työssään jatkuvasti. Ota aikaa oman kehittymisen pohtimiselle ja työskentelyn muuttamiselle teidän toimintakulttuurissanne parhaiten sopivaksi. Muista jakaa myös onnistumisesi, vaikkapa Facebookin Tutorverkosto -ryhmässä.

**TUTOROPETTAJAN VIRKA- JA TYÖEHTOSOPIMUS**

**Tutoropettajan tehtävään on laadittu oma virka- ja työehtosopimuksensa:**

<http://www.kuntatyonantajat.fi/fi/ajankohtaista/yleiskirjeet/2016/Tiedostot1116/yleiskirje1611hf-ovtes-tutoropettaja-liite1.pdf>

Siinä kerrotaan sopimuksen soveltamisala sekä korvaamisen tavat.

**Tutortyö korvataan:**

1) Korottamalla (osion B 19 § Koulu- ja kuntakohtaisen lisätehtävän euromäärää) 130 eurolla/kk yhtä viikoittaista oppituntia vastaavaa työmäärää kohden. Resursoinnissa tulee ottaa huomioon mm. työskentely useammalla koululla ja/tai

2) korottamalla tehtäväkohtaista palkkaa osio A 6 §:n mukaisesti ja/tai

 3) lukemalla opetusvelvollisuuteen enintään 4 tuntia tutortyötä. Edellytyksenä tälle on, että opettajan mahdolliset lukuvuoden 2016–17 jäljellä olevat ylitunnit korvataan kohdan 1 mukaisesti.